31988R2050
L 185/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EИО) № 2050/88 НА СЪВЕТА
от 24 юни 1988 година
за изменение на Регламент (EИО) № 1883/78 относно определяне на общи правила за финансирането на интервенции от Европейския фонд за ориентиране и гарантиране на земеделието (ФЕОГА), секция „Гарантиране“
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (EИО) № 729/70 на Съвета от 21 април 1970 г. относно финансиране на Общата селскостопанска политика (1), последно изменен с Регламент (EИО) № 2048/88 (2), и по-специално член 3, параграф 2 от него,
като взе предвид предложението на Комисията (3),
като взе предвид становището на Европейския парламент (4),
като взе предвид становището на Сметната палата (5),
като има предвид, че Регламент (ЕИО) № 1883/78 (6), последно изменен с Регламент (EИО) № 2095/87 (7), включва основни правила за финансирането на интервенционни мерки под формата на обществено складиране;
като има предвид, че правилата за обезценяване на продуктите на склад, посочени в членове 7 и 8 от цитирания регламент, трябва да бъдат адаптирани към новите насоки що се отнася до финансирането на селскостопанските разходи, определени в заключенията на Европейския съвет от 11 и 12 февруари 1988 г., според които положението със складовите наличности трябва да бъде нормализирано до 1992 г.;
като има предвид, че от 1989 г. насам стойността на селскостопанските продукти, изкупени за публична интервенция, трябва като цяло да бъде директно обезценена при изкупуването им;
като има предвид, че през годините от 1989 г. до 1992 г. ще бъде извършено извънредно обезценяване въз основа на отпуснатите суми, внесени за целта в съответните бюджети на Общността;
като има предвид, че разпоредбите на Регламент (EИО) № 1334/86 (8), упълномощаващи Комисията да намали единния лихвен процент и единните стандартни суми, използвани за изчисляването на разходите за обществено складиране, ще бъдат продължени до 1992 г., тъй като равнищата на складовите наличности за интервенция все още не са намалели значително,
ПРИЕ НАСТОЯЩИЯ РЕГЛАМЕНТ:
Член 1
Регламент (EИО) № 1883/78 се изменя, както следва:
1.
Член 5, втора алинея се заменя със следното:
„Чрез дерогация от първа алинея Комисията се упълномощава за финансови години от 1989 г. до 1992 г. да определи единен лихвен процент на равнище, по-ниско от представителното. Ако лихвеният процент, поет от държава-членка, е по-нисък от определения, Комисията може да установи единния лихвен процент за тази държава-членка на най-ниското равнище.“
2.
Член 6, втора алинея се заменя със следното:
„Чрез дерогация от първа алинея с настоящото Комисията се упълномощава за финансови години от 1989 г. до 1992 г. да определи единни стандартни суми на равнище, отговарящо на три четвърти от единните стандартни суми, определени на нормална база.“
3.
Членове 7 и 8 се заменят със следното:
„Член 7
В годишните финансови отчети, посочени в член 4, параграф 1, количествата складирани продукти, които се пренасят за следващата година, по правило се остойностяват по счетоводната им стойност. Процедурите за фиксиране на цената на количествата, които се пренасят за следващата година, се определят за различните продукти на база счетоводната стойност, записана от интервенционните агенции в съответствие с процедурата, определена в член 13 от Регламент (EИО) № 729/70.
Член 8
1. Когато за определен продукт прогнозната продажна цена за продуктите на склад за публична интервенция е по-ниска от изкупната им цена, при изкупуването на съответния продукт се прилага процент на обезценяване. Такъв процент се определя за всеки продукт в съответствие с процедурата, посочена в член 13 от Регламент (EИО) № 729/70, преди началото на всяка година.
2. Процентът на обезценяване не надхвърля разликата между изкупната цена и предвидимата цена за продажба на съответния продукт.
3. Комисията може да ограничи обезценяването в момента на изкупуване до част от процента, изчислен съгласно параграф 2. Тази част не може да бъде по-малка от 70 % от обезценяването, определено според разпоредбите на параграф 1.
В такива случаи Комисията извършва второ обезценяване в края на финансовата година по метода, посочен в параграф 5.
4. От 1989 г. до 1992 г. се извършват извънредни обезценявания в началото на всяка финансова година въз основа на отпуснати суми, внесени в съответните бюджети на Общността, така че положението със складовите наличности да бъде нормализирано до 1992 г.
5. За обезценяването, посочено в параграф 3, втора алинея, и в параграф 4 Комисията определя съгласно процедурата, посочена в член 13 от Регламент (EИО) № 729/70, общите размери на обезценяване по продукти и по държави-членки.“
Член 2
Настоящият регламент влиза в сила в деня на публикуването му в Официален вестник на Европейските общности.
Той се прилага, считано от 1 октомври 1988 година.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 24 юни 1988 година.